قیسیر دؤنگو=دور باطل=سیکل معیوب
دسامبر 25, 2008 at 12:19 ب.ظ. بیان دیدگاه
بعضی یولداشلارا دئیهنده نییه تورکجه یازمیرسان دئییرلر: تورکجه یازماغی بیلیریک آمما بیر چوخ ایصطیلاحین تورکجهسینی بیلمیریک.
من ده دئییرهم: اینسانلار ایکی دستهیه بؤلونور: هدف دالیسیجا گئدهنلر و ماهانا(بهانه) دالیسیجا گئدهنلر! سیز بیرینجی دستهدن اولون. هدف دالیسیجا گئدین ماهانا دالیسیجا یوخ! گؤرولهجک هر ایش اوچون 1 هدفینیز اولسا مینلر ماهانا سیزی یولونوزدان قایتارامماز.
ایصطیلاحلارین فارسجاسینی بیلمیرسیز؟ اولسون سیز تورکجه یازین بیلمهدیگینیز یئرلری بوش قویون یا فارسجاسینی یازین، یولداشلار گلیب سیزه یاردیم ائدهرلر.
بو یان-او یاندان ییغدیغیم قارشیلیقلاری، یانی تورکجهسینی بیلمهییب فارسجا و یا باشقا دیلدهکی ایصطیلاحلاری یولداشلارلا پایلاشماق اوچون قارشیلیق آدلی یئنی بیر بؤلوم یاراتمیشام وئبلاگدا.
بوندان سونرا تورکجه قارشیلیغینی تاپدیغیم ایصطیلاحلاری دا سیزلرله پایلاشاجاغام. سئچدیگیم سؤز «قیسیر دؤنگو»دور. خالقیمیزین بوتون قیسیر دؤنگولردن چیخماسی امودو ایله!
قیسیر دؤنگو=دور باطل=سیکل معیوب
اینگیلیسجهده vicious circle، فارسجادا دور باطل و سیکل معیوب، عربجهده الحلقة المفرغة(؟) و عوثمانلی دؤنهمی تورکجهسینده فاسید داییره و داییره-یی فاسید سؤزلری ایله ایفاده ائدیلهن بو قاورام(مفهوم) گونوموز تورکییه تورکجهسینده kısır döngü سؤزو ایله ایفاده ائدیلیر.
قیسیر
تورکجهده وئریمسیز، دوغمایان، محصولسوز، سونسوز(ابتر) آنلاملارینا گلیر. فارسجایا دا قسر اولاراق گئچهن تورکجه قیسیر سؤزو، فارسجا «قسر در رفتن» کیمی ترکیبلرده ایشلهنیر. تورکجهده «بیرینین قوشونو قاچیردیب قیسیر ساتماق» کیمی دئییملرده ایشلهنیر. اؤرنهک:
دئه گؤروم سنه نئیلهمیشهم منیمله بئله ائلیییرسن(داورانیرسان)؟ قوشووو(قوشونو) قاچیردیب قیسیر ساتمیشام [می]؟!
رحمتلیک سهند ین «حٶرمتلي اوستاد، بٶيوك شهرييار´ا» شئعرینده ده وار:
چايلارا سد ووراق، ظولمه حد ووراق
حاقلارا تاپشيراق حاققي هر يئرده
قيسير قومساللارا جومماسين سولار
زميلر گٶز گٶيه تيكمه سين بير ده
دیققهت! قیسیر تورکجهدیر. آمما دئهخودا بیر چوخ تورکجه سؤزلر کیمی بونون دا تورکجه اولدوغونو یازماییب.
پاسخی بگذارید
Trackback this post | Subscribe to the comments via RSS Feed
prs_Arab prs_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab prs_Arab azb_Arab bjn_Arab bjn_Arab azb_Arab pes_Arab eng_Latn